Poštovani učesnici Konferencije,

Zadovoljstvo mi je da Vas, prije svega pozdravim, u svoje ime i u ime opštine Berane, i istovremeno poželim dobrodošlicu i lijep boravak u našem gradu. Čast mi je da Vam se obratim na današnjoj Konferenciji s obzirom na značaj i važnost teme koja nas je ovdje okupila, a sve u cilju razmjene iskustava o radnoj i socijalnoj integraciji osoba sa invaliditetom.

Poštovani,

Danas je i prilika da podijelim sa Vama osjećaj ponosa i radosti što je opština Berane, ustupanjem prostora na korišćenje, dala svoj doprinos realizaciji projekta „Prevladavanje predrasuda i promocija novih alata za profesionalnu integraciju osoba sa invaliditetom u Bosni i Hercegovini i Crnoj Gori“. Upravo taj prostor će omogućiti i uspostavljanje socijalnog preduzeća koje će zaposliti 3 osobe sa invaliditetom.

Socijalno preduzetništvo je biznis rješenje za socijalne probleme, i istovremeno preduzetništvo kojim se na kreativan način rješavaju ekonomski, zdravstveni, obrazovni, ekološki i drugi problemi, a kroz rad zaposlenih iz kategorija ranjivih grupa (starija populacija, osobe sa invaliditetom, žrtve nasilja itd) i njihovo uključivanje u zajednicu.

Napominjem da su bogate i razvijene zemlje ovaj problem davno riješile i u tom pravcu imaju dobit u milionskim iznosima, upravo iz razloga što u socijalnom preduzetništvu leži veoma značajan ekonomski potencijal za razvoj privrede.

Imajući u vidu sve to, zajednica mora da prepozna ovaj problem i, naravno da učestvuje u njegovom rješavanju kroz različite oblike.

Još jednom naglašavam da mi je čast što smo partneri na ovom Projektu.

Zahvaljujem se na pažnji i želim Vam uspješan rad!